Татарстанда баласына кальян биргән ана төшерелгән видео буенча бәхәс чыкты

	Балтач районы прокуратурасы кечкенә баласына кальян тартырга биргән ана төшкән видеоны тикшерә, дип хәбәр иттеләр “Татар-информ”га күзәтчелек ведомствосыннан. 	 Социаль челтәрләрнең берсендә яшь ананың, дуслары белән күңел ачып утырганда, сабыена кальян тартырга биргән видео пәйда булды. Беренчел мәгълүматлар буенча, видео Балтач районында төшерелгән, дип яза Татар-информ. Видео социаль челтәрләрләрдән файдаланучыларда каршылык тудырган. Прокуратура шунда ук гаилә иминлеге профилактикасы турындагы законның үтәлешен тикшерә башлаган.

Хәзергә вакытка ачыкланганча, видеороликта сул якта Балтач районында яшәүче хатын-кыз төшкән. Аның баласы дус кызының тезләрендә утыра, һәм сабый кальян трубкасын алып тарта башлый, әмма моңа берәү дә игътибар итми.

Прокуратура тикшерүе нәтиҗәләре ата-ана вазифасының ничек үтәлүе турында нәтиҗә бирер. Шулай ук социаль-куркыныч булган гаиләләрдәге балаларны ачыклауга профилактика системасы органнары эшенә дә бәя биреләчәк. Закон бозылу очрагы ачыкланса, прокуратура тиешле чара күрәчәк. 
	---	
Матбугат.ру

	№ --- | 04.08.2017	


